L-UE hija mistennija li tagħti spinta lis-sigurtà tal-internet u ta' networks u sistemi ta' informazzjoni kritiċi oħra billi tistabbilixxi Ċentru ta' Kompetenza fil-qasam taċ-Ċibersigurtà biex tiġbor flimkien l-investiment fir-riċerka, it-teknoloġija u l-iżvilupp industrijali taċ-ċibersigurtà. Il-korp il-ġdid, li ser ikun ibbażat f'Bucharest, ir-Rumanija, b'mod partikolari ser jidderieġi finanzjament relatat maċ-ċibersigurtà minn Orizzont Ewropa u l-Programm Ewropa Diġitali. Dan iċ- "Ċentru Ewropew ta' Kompetenza Industrijali, Teknoloġika u tar-Riċerka fil-qasam taċ-Ċibersigurtà" ser jaħdem flimkien ma' network ta' ċentri nazzjonali ta' koordinazzjoni iddeżinjati mill-istati membri. Iċ-Ċentru ser ilaqqa' wkoll il-partijiet ikkonċernati Ewropej ewlenin, inkluż l-industrija, l-organizzazzjonijiet akkademiċi u ta' riċerka, u assoċjazzjonijiet rilevanti oħra tas-soċjetà ċivili, biex tissawwar komunità ta' kompetenza fiċ-ċibersigurtà , sabiex jissaħħaħ u jinxtered l-għarfien espert dwar iċ-ċibersigurtà madwar l-UE. Il- Kunsill adotta r-regolament li jistabbilixxi ċ-Ċentru u n-network illum. Dan ser ikun segwit minn adozzjoni finali mill-Parlament Ewropew. Iċ-Ċentru ta' Kompetenza l-ġdid u n-network il-ġdid fil-qasam taċ-Ċibersigurtà ser ikollhom rwol ewlieni biex jgħinu biex l-infrastruttura diġitali li ħafna minna jużaw kuljum għax-xogħol u d-divertiment, kif ukoll is-sistemi ta' informazzjoni u n-networks f'oqsma vitali bħas-saħħa, it-trasport, l-enerġija, is-swieq finanzjarji u s-sistemi bankarji, ikunu siguri. Dan ser isaħħaħ ukoll il-kompetittività globali tal-industrija taċ-ċibersigurtà tal-UE, b'mod partikolari dik tal-SMEs, u ser isaħħaħ it-tmexxija u l-awtonomija strateġika tagħna fil-qasam taċ-ċibersigurtà. Mariana Vieira da Silva, Ministru tal-Istat tal-Portugall għall-Presidenza, Presidenza tal-Kunsill Iċ-Ċentru ta' Kompetenza ser jikkoopera mill-qrib mal-Aġenzija tal-Unjoni Ewropea għaċ-Ċibersigurtà (ENISA). Il-passi li jmiss Il-vot tal-lum, li ttieħed permezz ta' proċedura bil-miktub, ifisser li l-Kunsill adotta l-pożizzjoni tiegħu fl-ewwel qari. L-att legali issa jeħtieġ li jiġi adottat mill-Parlament Ewropew fit-tieni qari qabel jiġi ppubblikat fil-Ġurnal Uffiċjali tal-UE. Ir-regolament ser jidħol fis-seħħ 20 jum wara l-pubblikazzjoni tiegħu. Regolament li jistabbilixxi ċ-Ċentru Ewropew ta' Kompetenza Industrijali, Teknoloġika u tar-Riċerka fil-qasam taċ-Ċibersigurtà u n-Network ta' Ċentri Nazzjonali ta' Koordinazzjoni - test sħiħ Regolament li jistabbilixxi ċ-Ċentru Ewropew ta' Kompetenza Industrijali, Teknoloġika u tar-Riċerka fil-qasam taċ-Ċibersigurtà u n-Network ta' Ċentri Nazzjonali ta' Koordinazzjoni - raġunijiet tal-Kunsill Ċentru ta' Kompetenza ġdid u network ġdid fil-qasam taċ-Ċibersigurtà: qbil informali mal-Parlament Ewropew (stqarrija għall-istampa, 11 ta' Diċembru 2020) Iċ-Ċentru Ewropew il-ġdid ta' Kompetenza fil-qasam taċ-Ċibersigurtà ser ikun f'Bucharest, ir-Rumanija (stqarrija għall-istampa, 10 ta' Diċembru 2020) Ċibersigurtà: kif l-UE tindirizza theddid ċibernetiku (informazzjoni ġenerali) Futur diġitali għall-Ewropa (informazzjoni ġenerali)